
And thus withinne a while his name is spronge Bothe of his dedes, and his goode tonge, That Theseus hath taken him so neer That of his chambre he hath made him squyer, And jaf him gold to mayntene his degree ; And eek men broughte him out of his countre Fro jeer to jeer ful pryvely his rente ; But honestly and sleighly he it spente, That no man wondrede how that he it hadde. And thre jeer in this wise his lyfe he ladde, And bar him so in pees and eek in warre, Ther nas no man that Theseus hath deere. And in this blisse let I now Arcite, And speke I wole of Palamon a lyte.
In derknesse and horrible and strong prisoun This seven jeer hath seten Palamoun, Forpyned, what for woo and for distresse; Who feleth double sorwe and hevynesse But Palamon? that love destreyneth so, That wood out of his wit he goth for wo ; And eke therto he is a prisoner Perpetuelly, nat oonly for a jeer. Who couthe ryme in Englissch proprely His martirdam ? for sothe it am nat I; Therfore I passe as lightly as I may. Hit fel that in the seventhe jeer in May The thridde night, (as olde bookes seyn, That al this storie tellen more pleyn) Were it by aventure or destine', (As, whan a thing is schapen, it schal be,) That soone after the mydnyght, Palamoun By helpyng of a freend brak his prisoun, And fleeth the cite faste as he may goo, For he hadde jive his gayler drinke soo Of a clarre, maad of a certeyn wyn, With nercotykes and opye of Thebes fyn, That al that night though that men wolde him schake,